b'\n_START_ARTICLE_\nMaximinus Daia\n_START_PARAGRAPH_\nGaius Valerius Galerius Maximinus (20. marraskuuta 270? \xe2\x80\x93 hein\xc3\xa4kuu/elokuu 313) oli Rooman keisari 1. toukokuuta 305 \xe2\x80\x93 313. H\xc3\xa4n oli alkujaan illyrialainen paimen nimelt\xc3\xa4 Daia. Maximinuksen eno oli keisari Galerius.\n_START_SECTION_\nNousu valtaan\n_START_PARAGRAPH_\nMaximinus Daia oli alkujaan paimen, mutta h\xc3\xa4n pestautui armeijaan ja eteni nopeasti urallaan. H\xc3\xa4nen enonsa Galerius nousi vuonna 293 keisari Diocletianuksen apukeisariksi eli caesariksi. Kun Diocletianus ja h\xc3\xa4nen hallitsijakumppaninsa Maximianus erosivat vuonna 305 nousivat Galerius ja Maximianuksen apukeisari Constantius keisareiksi. Maximinus Daia nimitettiin Galeriuksen caesariksi ja Severus Constantiuksen caesariksi. Maximinus Daia ja Severus ohittivat Maximianuksen pojan Maxentiuksen ja Constantiuksen pojan Konstantinuksen, joita pidettiin luonnollisina seuraajina isilleen. Galerius hallitsi It\xc3\xa4-Roomaa ja Constantius L\xc3\xa4nsi-Roomaa. Maximinus Daialle Galerius antoi Syyrian ja Egyptin hallittavakseen, ja piti itse Balkanin ja Anatolian t\xc3\xa4rke\xc3\xa4t alueet.\n_START_SECTION_\nSis\xc3\xa4llissota\n_START_PARAGRAPH_\nVuonna 307 Galerius teki yst\xc3\xa4v\xc3\xa4st\xc3\xa4\xc3\xa4n Liciniuksesta augustuksen ja Maximinus Daia alkoi vaatia itselleen samaa arvoa. Kun Galerius kuoli vuonna 311 Maximinus Daiasta tuli koko valtakunnan it\xc3\xa4osan keisari. Kun Konstantinus ja Licinius liittoutuivat Maximinus Daia teki samoin Italiaa hallitsevan Maxentiuksen kanssa. Vuonna 313 Maximinus Daian ja Liciniuksen v\xc3\xa4lille syttyi sota ja Maximinus Daia koki tappion 30. huhtikuuta Heraclea Pontican l\xc3\xa4hist\xc3\xb6ll\xc3\xa4. H\xc3\xa4n pakeni aluksi Nikomediaan ja my\xc3\xb6hemmin Kilikian Tarsukseen, jossa h\xc3\xa4n kuoli.'